Diari Oficial de la Generalitat Valenciana


Sumari del DOGV 2445, del 08-02-1995 (1995/833777)

ACORD de 24 de gener de 1995, del Govern Valencià, que aprova definitivament el projecte de modificació número 6 del Pla General d'Ordenació Urbana de la ciutat de Llíria.
---------------------------------------------------------------------------------------------------------------------------------------------------------------------------

### Dades del document

Número de DOGV
:   2445

Data del DOGV
:   08-02-1995

Secció del DOGV
:   ALTRES DISPOSICIONS

Número del document
:   1995/833777


Data del document
:   24-01-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 24 de gener de 1995, del Govern Valencià, que aprova definitivament el projecte de modificació número 6 del Pla General d'Ordenació Urbana de la ciutat de Llíria.   
El Govern Valencià, en la reunió del dia 24 de gener de 1995, adoptà l'acord següent:  
Vist l'expedient relatiu al projecte de modificació núm. 6 del Pla General d'Ordenació Urbana de la ciutat de Llíria (València).  
Antecedents de fet  
Primer. L'Ajuntament de Llíria va aprovar inicialment el projecte el dia 4 de febrer de 1993 i provisionalment, també, en el cas que no es presentassen al·legacions durant el període d'informació pública pertinent. L'expedient es va sotmetre a exposició pública durant el termini d'un mes mitjançant anuncis en el Diari Oficial de la Generalitat Valenciana de 25 febrer de 1993, en el Butlletí Oficial de la Província de València l'1 de febrer de 1993 i mitjançant la publicació en un dels diaris de major difusió de la província. En el període d'informació pública no es va presentar cap al·legació o reclamació.  
Segon. El projecte consta de memòria i plànols d'informació i d'ordenació. Així mateix, hi ha en l'expedient informes favorables de la Divisió de Carreteres de la Conselleria d'Obres Públiques, Urbanisme i Transports de 31 de maig de 1993 i de la Direcció General de Patrimoni Històrico-artístic d'1 de febrer de 1994.  
Tercer. Constitueix l'objecte d'aquesta modificació la reordenació de l'enllaç dels carrers Trencall i Andoval, a través de la via existent d'accés entre els carrers Andoval-Xucena-Trencall, mitjançant l'ampliació de l'amplària d'aquesta via, actualment via pública de titularitat municipal però que no es troba en condicions adequades per a facilitar el trànsit. La supressió de l'enllaç previst en el planejament es justifica perquè és inviable, ja que hi ha un desnivell major de 5 metres en cota per a una distància que s'ha de salvar de 30 metros lineals que arriba a un 17% de pendent. Aquesta actuació suposa així mateix una modificació de la zona verda, i passa part d'aquesta a vial per tal com afecta l'ampliació de l'existent, i el vial previst que se suprimeix a zona verda, i tot açò comporta una ampliació de la zona verda. Finalment, es pretén una modificació de l'alineació de la façana que dóna a l'espai verd previst que va des del carrer Andoval a Trencall, i es justifica en el fet que l'alineació establerta en el planejament comportaria una expropiació que afectaria un edifici construït amb excessiu cost econòmic i deixaria com a edificable una parcel·la inferior a la parcel·la mínima edificable per a aquesta zona segons les normes del planejament.  
Quart. La Comissió Territorial d'Urbanisme de València en la reunió de 30 de juny de 1993 va emetre un informe favorable sobre l'aprovació definitiva de l'expedient.  
Cinquè. El conseller d'Obres Públiques, Urbanisme i Transports va informar favorablement sobre el projecte mitjançant Resolució de 24 de març de 1994.  
Sisè. El Consell d'Estat va emetre un dictamen favorable l'1 de desembre de 1994.  
Fonaments de dret  
Primer. Pel que fa al procediment, la tramitació ha estat correcta segons el que exigeix l'article 129 del text refós de la Llei del Sòl. I la documentació es considera completa, tenint en compte l'objecte de la modificació plantejada, d'acord amb el que estableix l'article 82.2 del text refós esmentat.  
Segon. Quant al fons, el projecte pretén reordenar l'enllaç dels carrers Trencall i Andoval, situats en el recinte històric de la vila, per a millorar el trànsit viari en aqueixa zona, i afavorir la descongestió que es produeix en l'interior del recinte, amb la qual cosa juntament amb el Pla Especial de Protecció i Reforma Interior del Recinte Històric i zones adjacents -actualment en tramitació- s'aconseguirà una harmonització integral de la seua ordenació. La diferent zonificació de la zona verda prevista, que pateix un lleuger desplaçament, es produeix per a permetre l'eixamplament del carrer d'enllaç i dotar-la de viabilitat suficient per als objectius de millora del trànsit proposats; amb aquesta modificació s'incrementa la superfície que actualment se li assigna en el pla general, per la qual cosa el criteri legal d'aquest espais integradors de la naturalesa en la ciutat, previstos en el vigent PGOU de Llíria, es respecta en tota la seua extensió.  
Tercer. El Govern Valencià és l'òrgan competent per a adoptar la resolució definitiva d'aquest, després de l'informe favorable del conseller d'Obres Públiques, Urbanisme i Transports i del Consell d'Estat, en virtut del que disposa l'article 129 del text refós de la Llei sobre el Règim del Sòl i Ordenació Urbana, aprovat pel Reial Decret Legislatiu 1/1992, de 26 de juny.  
Vists els preceptes legals esmentats i al resta de normativa, aplicable, d'acord amb el Consell d'Estat i a proposta del conseller d'Obres Públiques, Urbanisme i Transports, el Govern Valencià,  
ACORDA  
Aprovar definitivament el projecte de modificació número 6 del Pla General d'Ordenació Urbana de la ciutat de Llíria (València).  
Contra aquest acord, que posa fi a la via administrativa, és procedent interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des del dia de la notificació o publicació d'aquest acord en el Diari Oficial de la Generalitat Valenciana.  
Amb caràcter previ a la interposició del recurs esmentat, serà requisit imprescindible que el recurrent ho comunique al Govern Valencià, de conformitat amb el que estableixen els articles 57.2.f) i 58 de la Llei reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici de poder interposar qualsevol altre recurs que s'estime oportú.  
València, 24 de gener de 1995  
El conseller secretari del Govern Valencià,  
LUIS BERENGUER FUSTER